**Συμμετοχή της Υπουργού Εργασίας, Πρόνοιας και Κοινωνικών Ασφαλίσεων στο Συμβούλιο Απασχόλησης και Κοινωνικής Πολιτικής της ΕΕ**

**Λουξεμβούργο 13 Οκτωβρίου 2016**

Η Υπουργός Εργασίας, Πρόνοιας και Κοινωνικών Ασφαλίσεων, κα Ζέτα Αιμιλιανίδου, συμμετείχε στις εργασίες της Συνόδου του Συμβουλίου Απασχόλησης και Κοινωνικής Πολιτικής της ΕΕ στο Λουξεμβούργο στις 13 Οκτωβρίου 2016. Κύρια θέματα που απασχόλησαν το Συμβούλιο ήταν, μεταξύ άλλων, η προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία, η απόκτηση κατάλληλων δεξιοτήτων για τους ανέργους, η καταπολέμηση της μακροχρόνιας ανεργίας και η εφαρμογή της πρωτοβουλίας για την «Εγγύηση για τη Νεολαία».

Κατά τη συζήτηση προσανατολισμού στο πλαίσιο του Νέου θεματολογίου δεξιοτήτων για την Ευρώπη, η Υπουργός Εργασίας, Πρόνοιας και Κοινωνικών Ασφαλίσεων, αναφέρθηκε στην ανάγκη καλύτερης σύνδεσης των κλάδων σπουδών με τις ανάγκες της αγοράς εργασίας, με ταυτόχρονη παροχή πρακτικής κατάρτισης σε επιχειρήσεις για απόκτηση εργασιακής πείρας. Αναφέρθηκε, επίσης, στο πρόβλημα της μακροχρόνιας ανεργίας και στη συνέχιση των προσπαθειών καταπολέμησής της με προγράμματα επιδοτούμενης απασχόλησης και κατάρτισης και εξατομικευμένης προσέγγισης.

Στο πλαίσιο των εργασιών του Συμβουλίου, συζητήθηκε και το πρόγραμμα «Εγγύηση για τη Νεολαία» και σημειώθηκε ότι η Πρωτοβουλία για Απασχόληση των Νέων είναι ένα πολύ σημαντικό εργαλείο για την εφαρμογή των κατάλληλων προγραμμάτων για την καταπολέμηση της ανεργίας των νέων.

------------------------

Λουξεμβούργο 14 Οκτωβρίου 2016